b'\n_START_ARTICLE_\nSimon Ostrovsky\n_START_PARAGRAPH_\nSimon Ostrovsky (vene: \xd0\xa1\xd0\xb8\xd0\xbc\xd0\xbe\xd0\xbd \xd0\x9e\xd1\x81\xd1\x82\xd1\x80\xd0\xbe\xd0\xb2\xd1\x81\xd0\xba\xd0\xb8\xd0\xb9; s\xc3\xbcndinud 2. veebruaril 1981) on N\xc3\xb5ukogude Liidus s\xc3\xbcndinud ameerika dokumentalist ja ajakirjanik, kes oma t\xc3\xb6\xc3\xb6de eest v\xc3\xb5itnud Emmy auhinna. Laiema tuntuse saavutas Ostrovsky oma 2014. aasta Ukraina kriisi kajastuse eest uudistekanalile VICE News. 2014. aasta aprillis sattus Ostrovsky venemeelsete v\xc3\xb5itlejate k\xc3\xa4tte pantvangi.\n_START_SECTION_\nKarj\xc3\xa4\xc3\xa4r\n_START_PARAGRAPH_\nOstrovsky hakkas dokumentaalfilme tegema 2007. aastal, kui ta oli juba kuus aastat t\xc3\xb6\xc3\xb6tanud endise N\xc3\xb5ukogude Liidu vabariikides. Ta kirjutas Venemaaga seotud teemadel v\xc3\xa4ljaandele The Moscow Times ning Gruusiast, Armeeniast ja Aserbaid\xc5\xbeaanist Prantsuse uudisteagentuurile AFP._NEWLINE_2009. aastal paljastas Ostrovsky p\xc3\xb5hjakorealaste kasutamise Venemaa t\xc3\xb6\xc3\xb6laagrites. P\xc3\xb5hja-Korea re\xc5\xbeiimile t\xc3\xb6\xc3\xb6liste eest raha maksnud ettev\xc3\xb5te kuulub j\xc3\xb5ukale briti Hambro perekonnale._NEWLINE_Nimetatud laagreid k\xc3\xbclastas Ostrovsky 2011. aastal uuesti koos meediaettev\xc3\xb5tte Vice Newsi asutaja Shane Smithiga. 2013. aastal tegi ta HBO-le dokumentaalsarja P\xc3\xb5hja-Korea p\xc3\xb5genike kohta._NEWLINE_2013. aastal palkas VICE Media Ostrovsky VICE\'i produtsendiks HBO-s. Ta aitas VICE\'il v\xc3\xb5ita Emmy._NEWLINE_2014. aasta alguses aitas Ostrovsky kajastada VICE Newsi jaoks 2014. aasta Sot\xc5\xa1i taliol\xc3\xbcmpiam\xc3\xa4ngudega seotud korruptsiooni. Samal aastal hakkas ta VICE Newsi jaoks tegema uudisteseeriat "Russian Roulette" (Vene rulett), mis kajastas 2014. aasta Ukraina kriisi. Seeria v\xc3\xb5itis 2015. aastal kaks Webby auhinda._NEWLINE_2014. aasta 21. aprillil oma Ukraina uudisteseeriat teinud Ostrovsky sattus Ida-Ukrainas Slovjanskis venemeelsete separatistide k\xc3\xa4tte pantvangi. Ostrovsky viibis vangistuses kolm \xc3\xb6\xc3\xb6p\xc3\xa4eva._NEWLINE_Tema vangistamine p\xc3\xa4lvis kogu maailma meedia t\xc3\xa4helepanu.'